stanford-oval/wikipedia huggingface dataset:
קופים
הקופים והאדם

מספר מיני קופים מוגדרים על ידי איגוד השימור העולמי IUCN כמינים בסכנת הכחדה, בעיקר כתוצאה מאיומים שונים מצד האדם. במקומות התפוצה שלהם באזורים הטרופיים, קופים נחשבים לעיתים כמזיקים לגידולים חקלאיים, ולעיתים אף ניצודים למאכל (Bushmeat - מונח עממי נפוץ באפריקה ואסיה לבשר ציד, תכופות ציד בלתי-חוקי). הזמינות ההולכת וגוברת של נשק קל בעשורים האחרונים גרמה לעלייה בקטלנות של ציד בלתי-חוקי. בנוסף, בתי הגידול בהם חיים קופים, בעיקר יערות טרופיים, לעיתים קרובות נפגעים מבירוא יערות, כתוצאה מהכשרת שטחים לחקלאות, רעיית יתר, כריתת עץ לבערה, פיתוח תעשייתי ועיור. למשל, גנון רולוואי נמצא בסכנת הכחדה חמורה בגאנה כתוצאה מציד ומכריתת יערות, ומאוכלוסיית המקוק המזוקן נותרו רק כ-3,000 קופים במספר אזורים מנותקים זה מזה בדרום הודו.
אוכלוסיות קופים שאינן ניצודות לפעמים מסתגלות לחיים לצד האדם, בשמורות טבע, באתרי נופש, בגנים, ואף על גגות בניינים בכפרים ובערים. קופים מאוכלוסיות כאלו לעיתים משמשים כאטרקציה לתיירים, מואכלים על ידי בני אדם, ובמקומות מסוימים הם עלולים לפרוץ לבתים, לגנוב מזון ולהשתכר ממשקאות אלכוהולים.
מיני קופים רבים שימשו כחיות מחמד במהלך ההיסטוריה. מלחים ששטו לאזורים הטרופיים והסובטרופיים לעיתים קרובות קיבלו קופים מן הילידים המקומיים והחזיקו אותם באוניותיהם כחיות שעשועים. כמה מקופים אלו יובאו לאזורים ממוזגים וצפוניים, שם עשירים ובני אצולה גידלו אותם למען היוקרה שבהחזקת חיות מוזרות ואקזוטיות. מנהג זה הוא ככל הנראה עתיק למדי, כפי שמעיד הפסוק בדברי הימים המונה את מצרכי היוקרה שיובאו לממלכת שלמה באניות תרשיש: כסף, זהב, שנהבים, תוכים וקופים. גם בכמה תבליטים וציורי קיר ממצרים העתיקה נראים קופי מחמד קטנים לצידם של פרעונים ובני אצולה.
עם זאת, מרבית הקופים אינם נחשבים לחיות מחמד אידיאליות: כאשר הם כלואים בכלוב או קשורים ברצועה הם סובלים משיעמום בגלל האינטליגנציה שלהם, וכאשר נותנים להם להתרוצץ חופשי הם נוטים לגרום נזקים, בגלל סקרנותם ובגלל יכולתם לטפס לכל מקום, לטפל בחפצים בידיהם ולפתוח דלתות ומגרות. בנוסף, עקב קרבתם הגנטית לאדם, קופים צפויים יותר להדביק אנשים ולהידבק מהם במחלות זיהומיות מאשר כלבים וחתולים למשל. פרימטולוגים ומכוני מחקר אינם ממליצים על אחזקת קופים כחיות מחמד, ובישראל, כמו במדינות רבות אחרות, החזקת קוף ללא היתר מיוחד אסורה על פי חוק.
קופים לעיתים אולפו לסייע לבני-אדם במלאכות שונות, למשל בטיפוס על עצי קוקוס וקטיפת הפרי. קופים מאולפים השתתפו לעיתים קרובות בהצגות קרקס נודדות, ושיעשעו את הצופים כשהם לבושים בבגדים ומחקים התנהגות בני-אדם. כיום ארגונים שונים מאלפים קופי קפוצ'ין כחיות סיוע לנכים משותקים בכל גופם. הקופים מסוגלים ללמוד לבצע פעולות פשוטות כמו פתיחת קופסאות ובקבוקים או הכנסת ארוחה מוכנה לתנור מיקרוגל.
חכם הרפואה היווני גלנוס, שפעל באימפריה הרומית במאה השנייה לספירה, הכיר בדמיון הרב שבין קופים לבני-אדם. מכיוון שבתקופתו נאסרו ניתוחי אדם שלאחר המוות הוא ביסס את מרבית הידע האנטומי שלו על ניתוחים בקופים, וטען שדי בהם להכשרת רופאים לניתוח חולים אנושיים. בתקופה המודרנית, קופים משמשים כחיות ניסוי במחקרים מדעיים, בעיקר המין מקוק רזוס אשר נחשב כאורגניזם מודל בתחומי הביולוגיה והרפואה. למרות שהקופים יקרים וקשים לאחזקה ממרבית חיות הניסוי, הם התחליף הקרוב ביותר (פרט לקופי-אדם) לניסוי על נבדקים אנושיים. למשל, בשנות ה־50 וה־60, קופים היו בין החיות הראשונות שהוטסו לחלל, עוד לפני טיסות חלל מאוישות. יש ביקורת ציבורית של ארגונים שונים על השימוש בקופים למחקר, וניסויים בקופים כיום נמצאים בפיקוח מוסדות ממשלתיים של רווחת בעלי חיים במרבית מדינות המערב.
גלריית תמונות

קופים צרי אף:
מקוק רזוס
מקוק סרטנים
מקוק כיפה הודי
בבון ירוק
בבון דובי
גנון דיאנה
קוף ורווט
לנגור אפור
קולובוס גרזה
קופים רחבי אף:
קפוצ'ין זהוב בטן
טמרין רעמתי זהוב
סאקי לבן-פנים
מרמוסט מצוי
צמרן חום
שאגן אדום ונצואלי
קוף סנאי אוכל
לקריאה נוספת

Blythe A. Williamsa, Richard F. Kaya, and E. Christopher Kirk (2010) New perspectives on anthropoid origins. PNAS, vol. 107, no. 11, pp 4797–4804
Polina Perelman et al. (2011) A Molecular Phylogeny of Living Primates PLoS Genetics 7(3): e1001342. doi:10.1371/journal.pgen.1001342
Joanna E. Lambert (2012) Primates in Communities: The Ecology of Competitive, Predatory, Parasitic, and Mutualistic Interactions Between Primates and Other Species. The Nature Education Knowledge Project
Klaus Zuberbuhler (2012) Primate Communication. The Nature Education Knowledge Project
Larissa Swedell (2012) Primate Sociality and Social Systems. The Nature Education Knowledge Project
Colin A. Chapman (2012) What Influences the Size of Groups in Which Primates Choose to Live?. The Nature Education Knowledge Project
אוקטביו פיסאנו

| --- | --- |
אין תמונה חופשית
 לידה:  25 במאי 1986 (בן 38) טיחואנה, המדינות המקסיקניות המאוחדות 
 מדינה:  מקסיקו 
 תקופת הפעילות:  מ-2012
 עיסוק:  שחקן
 פרופיל ב-IMDb
 
אוקטביו פיסאנו (באנגלית: Octavio Pisano; נולד ב-25 במאי 1986), הוא שחקן אמריקאי-מקסיקני. הוא ידוע בעיקר מתפקידו כבלש ג'ו ולאסקו בסדרת הטלוויזיה "חוק וסדר: מדור מיוחד".
קריירה

בשנת 2019 שיחק בסרט האינדי "גברת סגול". שנתיים לאחר מכן, בשנת 2021 הוא שיחק בתפקיד ראשי בסדרת הטלוויזיה "זאב ערבות" למשך שישה פרקים.
קריירה > חוק וסדר: מדור מיוחד

החל משנת 2022 הוא מגלם את הבלש ג'ו ולאסקו בסדרת הטלוויזיה "חוק וסדר: מדור מיוחד". הוא גם הופיע באותו תפקיד במספר פרקים של סדרת הספין-אוף "חוק וסדר: פשע מאורגן".
פילמוגרפיה > קולנוע

| שנה | פרויקט | תפקיד | הערות |
| --- | --- | --- | --- |
| 2012 | ג'קט | אייברי ג'ק | סרט קצר |
| 2013 | אל קצאל דה ג'ייד | סדרן |  |
| 2015 | נגע | טומי |  |
| 2015 | אורו וואי פולבו | תאו |  |
| 2016 | אהבה הורגת | הקטור אסטרלה |  |
| 2017 | באדסוויל ('אנ) | פלאקו |  |
| 2017 | חכם תחת ('אנ) | לובו |  |
| 2018 | להשתגע | רודריגו |  |
| 2019 | גברת סגול ('אנ) | אוקטביו |  |
| 2019 | הבית שלנו כאן | מטאו | סרט קצר |
| 2019 | חיילי נרקו | תאו |  |
| 2020 | אחרי השלטון | אוסקר גומז |  |
| 2020 | מדינה פראית | סיירוס | גם מפיק שותף |
| 2022 | נוכחות | קיטון |  |
פילמוגרפיה > טלוויזיה

| שנה | פרויקט | תפקיד | הערות |
| --- | --- | --- | --- |
| 2013 | איסט לוס היי ('אנ) | טוני | פרק: "This Girl Better Not Die" |
| 2014–2017 | אם לאהוב אותך זה רע ('אנ) | יוליוס אסקדה ג'וניור | תפקיד ראשי |
| 2019 | ניו יורק סמויה | מוזס הרננדז | פיילוט שלא נמכר |
| 2021 | זאב ערבות ('אנ) | סולטן | תפקיד ראשי; 6 פרקים |
| 2021–הווה | חוק וסדר: מדור מיוחד | הבלש ג'ו ואלסקו | תפקיד ראשי (עונות 23–הווה) |
| 2022–2023 | חוק וסדר: פשע מאורגן | הבלש ג'ו ואלסקו | 3 פרקים |
הערות שוליים

↑  Knolle, Sharon (5 במאי 2022). "'Law & Order: SVU' Star Octavio Pisano on Earning Approval From Benson, Stabler and the Fans". Yahoo Entertainment. {{cite web}}:  (עזרה)
1 2  Kang, Inkoo (2021-01-07). "'Coyote': TV Review". Hollywoodreporter.com (באנגלית אמריקאית). נבדק ב-2022-08-26.
↑  Petski, Denise (2021-10-13). "'Law & Order: SVU': Octavio Pisano Upped To Series Regular On NBC Drama Series". Deadline Hollywood (באנגלית אמריקאית). נבדק ב-2022-08-26.
↑  White, Jessica (2022-08-01). "All About Law & Order: SVU Detective Joe Velasco, Played by Octavio Pisano". NBC Insider (באנגלית אמריקאית). נבדק ב-2022-08-26.
↑  "Law & Order: SVU Star Octavio Pisano on Earning Approval". Thewrap.com (באנגלית אמריקאית). 2022-05-05. נבדק ב-2022-08-26.
אלכסנדר אורלוב (איש פיקוד הצבא האדום)

| --- | --- |

 לידה:  11 באוקטובר 1900 אורשה, גוברניית מוהילב, האימפריה הרוסית האימפריה הרוסית (כעת בלארוס)
 פטירה:  28 באפריל 1945 (בגיל 44) מוסקבה, ברה"מ 
 מקום קבורה:  בית הקברות נובודוויצ'יה 
 השכלה:  F. E. Dzerzhinsky Naval Engineering Academy 
 השתייכות:  הצי הסובייטי הצי הסובייטי
 תקופת הפעילות:  1918–1945 (כ־27 שנים)
 דרגה:  ויצה-אדמירל (החל מה-22 בינואר 1944)
 תפקידים בשירות
 ראש המחלקה החמישית במטה של צי הים השחור של ברית המועצות   מפקד מחלקת הניהול הטכני של הצי הסובייטי
 פעולות ומבצעים
 מלחמת האזרחים ברוסיה  מלחמת העולם השנייה צי הים השחור
 עיטורים
 עיטור הכוכב האדום (3.4.1942)  עיטור לנין (18.1.1945)  עיטור הדגל האדום (3.11.1944)   עיטור נחימוב מדרגה ראשונה (5.11.1944)   מדליית הניצחון על גרמניה במלחמת העולם השנייה   מדליה לציון 20 שנים לצבא האדום
 
אֶָָלֶכְּסַנְדר גְרִיגוֹריֶיבִיץ' אוֹרְלוֹב (נולד כאבר(ה)ם הרשלבִיץ', ברוסית: Александр Григорьевич Орлов; ‏11 באוקטובר 1900 - 28 באפריל 1945) היה יהודי סובייטי, שהיה בין מפקדיו הבכירים של הצי הסובייטי במהלך מלחמת העולם השנייה.
ביוגרפיה

נולד בעיר אורשה שבפלך מוהילב של האימפריה הרוסית במשפחתו של סוחר הירש אורליקוביץ' אורליקוב. את הקריירה הצבאית שלו החל כמלח בקבוצת הגנת המטה של צי המלחמה על נהר וולגה בדצמבר 1918 אז גם התחילה השתתפותו במלחמת האזרחים ברוסיה בה נלחם בחזית המזרחית של הצבא האדום. ב-1921 נהיה למדריך חינוך בלשכת גיוס של בוברויסק וראש פלוגת הצוות הימי המרכזי. מ-1923 עד 1928 למד במכללה הגבוהה להנדסה הימית על שמו של דזרז'ינסקי.
מדצמבר אותה השנה עד לנובמבר 1931 שירת כמהנדס-מכונאי באוניית מערכה "הקומונה הפריסאית". מנובמבר ועד לדצמבר 1933 למד בפקולטה לבניית ספינות של האקדמיה הצבאית-ימית על שמו של וורושילוב. ב-1933 מונה להיות מפקד החלק החשמלי-מכני של סיירת "הקווקז האדום".
ב-1935 מונה לעוזר מכונאי של הספינה המובילה וב-1937 התמנה למפקד המחלקה החמישית של מטה הצי של הים השחור. מספטמבר אותה השנה ועד לינואר 1938 נהיה לעוזר מנהל מחלקת הנמלים במנהלת הכוחות הימיים ובהמשך ועד סוף חייו היה מנהל המחלקה הטכנית המרכזית של הצי הסובייטי.
בספטמבר 1940 עמד בראש הוועדה להסמכת מפעלים באזור לייפאיה. ב-4 ביולי אותה השנה קיבל דרגת קונטר-אדמירל (המקבילה לתת-אלוף בצה"ל)  וב-22 בינואר 1944 הועלה לדרגת  ויצה-אדמירל (המקבילה לאלוף בצה"ל).
נהרג בתאונה אווירית ב-28 באפריל 1945. נקבר בבית העלמין נובודוויצ'יה.
משפחתו

היה נשוי למריה, בתו ויקטוריה הייתה חוקרת גאוגרפיה באוניברסיטת מוסקבה.
הערות שוליים

↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע מבסיס הנתונים "גבורת העם" (רוסית)
↑  מידע עליו בבסיס הנתונים של פצועים והרוגים של הצבא האדום במלחמת העולם השנייה "ממוריאל" (רוסית)
↑  מידע מאתר בית הקברות
Assassin's Creed: Ascendance

| --- | --- |

כותרות הפתיחה של הסרט הקצר
 מבוסס על:  Assassin's Creed
 בימוי:  לורן ברנייה גיסלן קלט
 הופק בידי:  איב גיימו סרז' הסקוט יאניס מאלאט לואי-פייר פראנד סבסטיאן פואל ז'אן-ז'ק טרמבליי
 תסריט:  אית'ן פטי לפי סיפור מאת: ז'אן גודון אית'ן פטי לואי-פייר פראנד ג'פרי יוהלם
 מדבבים:  רוג'ר קרייג סמית' קרלוס פרו ארתור הולדן הארי סטנג'ופסקי אנדריאס אפרג'יס
 מוזיקה:  ג'ספר קיד ינון צור
 מדינה:  קנדה קנדה
 חברת הפקה:  יוביסופט מונטריאול
 חברה מפיצה:  יוביסופט
 הקרנת בכורה:  16 בנובמבר 2010
 משך הקרנה:  8 דקות (סה"כ)
 דף הסרט ב־IMDb
Assassin's Creed: Ascendance (בתרגום לעברית: "אמונת המתנקש: התעלות") הוא סרט קצר באנימציה משנת 2010 שנוצר בידי UbiWorkshop ויוביסופט מונטריאול. הסרט הקצר מגשר על הפער בין משחקי הווידאו "Assassin's Creed II" ו-"Assassin's Creed: Brotherhood", המתרחשים בהיסטוריה הבדיונית של סדרת משחקי Assassin's Creed, ומספרים על מלחמה עתיקת יומין שמתרחשת בין שתי חברות חשאיות - אחוות המתנקשים ומסדר הטמפלרים. עלילת הסרט הקצר מתארת את עלייתו לכוח של צ'זארה בורג'ה.
הסרט יצא ב-16 בנובמבר 2010 לחנויות המקוונות Xbox Live, ‏PlayStation Store וחנות האייטונס. הוא נכלל במהדורת ה-Blu-ray של הסרט "Assassin's Creed: Lineage".
עלילה

בשנת 1503, במהלך אירועי "Assassin's Creed: Brotherhood", אציו אודיטורה דה פירנצה מתנקש בחייו של הטמפלר אוקטביאן דה ולוריס כדי להציל את חייה של פנטסיליאה בליוני, אשתו של המתנקש ברתולומיאו ד'אלוויאנו. בהמשך, אציו נפגש עם דמות מסתורית עטויית ברדס ברחובות רומא, כדי לגלות מידע על בנו של רודריגו בורג'ה, צ'זארה, הגנרל הראשי של משמר האפיפיור ומנהיג הטמפלרים האיטלקים. האדם המסתורי מזהיר אותו מראש מפני המידע שברשותו, אך אציו מתעקש לדעת יותר על המטרה הבאה שלו.
הדמות המסתורית מתחילה לקריין את עלייתו לכוח של צ'זארה, שהחלה בשנת 1497, עם קידומו של חואן בורג'ה לגנרל ראשי של צבאות האפיפיור. צ'זארה, שקיבל מאביו את המינוי לחשמן, לא היה מרוצה מתפקידו החדש, ותכנן את רציחתו של אחיו כדי שיוכל לרשת את מקומו. חואן נהרג במיטתו באישון ליל, בעזרתה של הקורטיזנה פיורה קווזה, וגופתו נזרקה לנהר הטיבר. רודריגו הבין שאין לבנו הצעיר מחליף ראוי, ולכן מינה את צ'זארה לתפקיד בלית ברירה.
לקראת סוף שנת 1499, צ'זארה החל במבצע צבאי לכבוש את רומאניה, כאשר רמירו די'אורקו, אוליברוטו דה פרמו ו-ויטלוזו ויטלי הובילו את צבאותיו. אולם, באמצעו של מסע הכיבוש, כמה מנתיניו החלו למרוד נגדו. בתגובה, צ'זארה הורה על עריפת ראשו של רמירו והפליל במעשה את יתר הגנרלים מתוך אמונה שאין לו יותר שימוש בהם. אוליברוטו ו-ויטלוזו חששו שבכך הגיע תורם, והשניים זממו יחד נגדו. בשנת 1502, הם תכננו מרד, ניצחו במספר קרבות והצליחו לכבוש כמה מאדמותיו של צ'זארה.
צ'זארה הקשיב לשני הגנרלים והבטיח להיענות לכל דרישתם, להחזיר אותם תחת שירותו ולסלוח להם על פשעיהם. אחרי מספר חודשים, צ'זארה ערך ארוחת ערב לכבודם, אך לאחריה, התברר שמדובר במארב, והשניים נלקחו בשבי. צ'זארה הורה למוציא להורג שלו, מיקלטו קורלה, לחנוק את השניים למוות. הוא החזיר לעצמו שליטה על האדמות שנלקחו ממנו, והרוויח את אמונם וכבודם גם של בני בריתו וגם של אויביו. עד לאותה עת, צ'זארה הקיף את עצמו במספר אנשי מפתח רבי עוצמה והשפעה, כמו לאונרדו דה וינצ'י בין היתר.
כאשר האדם עטוי הברדס סיים את סיפורו, אציו נשבע להרוג את צ'זארה ולשים קץ לשלטונו העריץ למרות המוניטין המפוקפק שצבר. האדם המסתורי מוסר לאציו מגילה, ועושה את דרכו לטירת סנטאנג'לו, שם מתגלה שמדובר בלאונרדו דה וינצ'י. צ'זארה מברך לשלום את לאונרדו ומורה לו לחזור לעבודה ולבנות לצבאותיו מכונות מלחמה. בינתיים, אציו מכריז שהוא ישחרר את רומא מאחיזתו של צ'זארה, מה שמכין את הרקע לעלילת "Brotherhood".
דיבוב

רוג'ר קרייג סמית' - אציו אודיטורה דה פירנצה
קרלוס פרו - לאונרדו דה וינצ'י
אנדריאס אפרג'יס - צ'זארה בורג'ה
ארתור הולדן - אוקטביאן דה ולוריס
הארי סטנג'ופסקי - חואן בורג'ה ואוליברוטו דה פרמו
פיתוח

הסגנון האמנותי של הסרט הקצר נועד לאזן בין הסגנון האמנותי שהיוצרים הורגלו אליו, לבין הסגנון הציורי של ציורי השמן שהיו ייחודיים לתקופת הרנסאנס. בנוסף, היוצרים היו מעוניינים שהסרט הקצר יהיה מוכר למעריצי סדרת המשחקים, וכדי לעשות זאת, הם השתמשו באפקטים קוליים ורקעים שנלקחו ישירות מתוך המשחק Assassin's Creed: Brotherhood, כמו מגורי משמר האפיפיור, טירת סנטאנג'לו, המפקדה באי הטיבר, ושילבו אותם בסרט הקצר. מאוחר יותר, הם עשו בהם שימוש במשחק הדפדפן Assassin's Creed: Project Legacy.
הערות שוליים

↑  Assassin's Creed Ascendance - Making Of, UbiWorkshop Montreal Youtube Channel, November 12th 2010
הלובי הישראלי בארצות הברית

| --- | --- |

 מדינה:  ארצות הברית 
 מטה הארגון:  וושינגטון די. סי. 
 www.aipac.org
 
הלובי הישראלי בארצות הברית, בשונה מהלובי היהודי בארצות הברית, מתמקד בתמיכה במדינת ישראל ומורכב גם מגופים שאינם יהודים. הלובי כולל יחידים וקבוצות שמנסים להשפיע על הממשל האמריקני לטובת מדינת ישראל, ובולטים בו ארגונים כמו נוצרים מאוחדים למען ישראל, איפא"ק ועוד. לעיתים מעורבים חלקים מהלובי גם בקמפיינים נגד פוליטיקאים אנטי ישראלים, במטרה למנוע את בחירתם, כמו במקרה של קורי בוש או זה של ג'מאל באומן.
רקע היסטורי

עוד טרם הקמתה הרשמית של התנועה הציונית, כבר היו בארצות הברית שורשים לתמיכה בשיבת העם היהודי לארצו. כבר במאה ה-19 אפשר למצוא הגות ושדלנות אמריקנית שנועדה להשפיע על הממשל האמריקני למטרה זו. כך למשל חוקר התנ"ך פרופ' ג'ורג' בוש, פרסם ב-1844 ספר ובו ביקורת על דיכוי העם היהודי וקריאה להחזיר אותו לארץ ישראל (שם, לפי בוש, הוא אמור להתנצר). כך גם עצומת בלקסטון שיזם הכומר ויליאם יוג'ין בלקסטון בניסיון לשכנע את הנשיא בנג'מין הריסון, להפעיל לחץ על הסולטן העות'מאני למסור את ארץ ישראל לעם היהודי.
בתחילת המאה ה-20 היה השופט היהודי-אמריקני לואי ברנדייס מוביל הקו הפרו-ישראלי בארצות הברית. ברנדייס ביקר בארץ וגם עמד בקשר חם עם ראשי התנועה הציונית, לרבות דוד בן-גוריון. בספטמבר 1922, בהשפעתה של הצהרת בלפור, קיבל גם הקונגרס האמריקני החלטה המצהירה על תמיכה בהיותה של ארץ ישראל מולדתו של העם היהודי. הלובי נמשך גם בזמן ההחלטה על תמיכתה של ארצות הברית בתוכנית החלוקה, והנשיא הארי טרומן צוטט גם כמי שהתלונן על עודף הלחץ שהפעילו עליו העסקנים הפרו-ציוניים לתמוך בהחלטה זו.
ב-1951 הוקמה איפא"ק על ידי ישעיהו (סי.) קנן והיא הפכה לאחת השדולות החזקות והמשפיעות בוושינגטון. עם השנים, בעיקר לאחר מלחמת ששת הימים, התחממו היחסים בין המדינות, ובהמשך הפכה ישראל למדינה הזוכה לסיוע כספי ניכר במיוחד מארצות הברית, כשחלק ניכר מהתחממות היחסים נזקפת לזכות הלובי הפרו-ישראלי.
הרכב הלובי > לובי לא רשמי

הלובי הלא רשמי מורכב מתמיכה של יחידים וקהילות, יהודים ונוצרים: התמיכה בישראל חזקה בקרב נוצרים אמריקאים מזרמים רבים. תמיכה נוצרית בלתי רשמית בישראל כוללת מגוון רחב של כלים, החל מתוכניות וסיקור חדשות ברשת השידור הנוצרית וברשת הטלוויזיה הנוצרית, ועד לפעילויות רוחניות וציבוריות, למשל, יום התפילה השנתי לשלום ירושלים, אותו מארגן הארגון האוונגליסטי 'כנפי נשרים'.
לובינג בלתי פורמלי כולל גם פעילות של קבוצות יהודיות, מגביות למען ישראל ועוד. כך למשל, גיוס מיליארדי דולרים במסגרת מלחמת חרבות ברזל, וכך במלחמות אחרות וגם בימי שגרה.
הסופר מיטשל בארד הגדיר את "הלובי הבלתי פורמלי" היהודי כאמצעי העקיף שדרכו "התנהגות ההצבעה היהודית ודעת הקהל האמריקאית" משפיעות על "מדיניות המזרח התיכון של ארצות הברית". בארד תיאר את המוטיבציה העומדת בבסיס השדולה הבלתי פורמלית באופן הבא:
יהודי אמריקה מכירים בחשיבות התמיכה בישראל בגלל ההשלכות הקשות שעלולות לנבוע מהחלופה. למרות העובדה שישראל מכונה כמדינה הרביעית בעוצמתה בעולם, האיום הנתפס על ישראל אינו תבוסה צבאית, אלא השמדה. עם זאת, יהודי ארצות הברית פוחדים ממה שעלול לקרות בארצות הברית אם לא יהיה להם כוח פוליטי.
הרכב הלובי > לובי רשמי

המרכיב הפורמלי של השדולה הישראלית מורכב מקבוצות לובי מאורגנות, ועדי פעולה פוליטיים (PAC), צוותי חשיבה וקבוצות שמתמקדות במעקב אחר התקשורת.
לפי בארד, קיימות שלוש קבוצות לובינג רשמיות מרכזיות:
נוצרים מאוחדים למען ישראל, השדולה הפרו-ישראלית הגדולה בארצות הברית.
הוועדה האמריקאית-ישראלית לענייני ציבור (AIPAC) הפועלת ישירות מול הקונגרס של ארצות הברית.
ועידת הנשיאים של ארגונים יהודיים אמריקאים גדולים, שהיא "הקשר העיקרי בין הקהילה היהודית והרשות המבצעת" של ממשלת ארצות הברית.
נוצרים מאוחדים למען ישראל נותנים "לכל כנסייה פרו-ישראלית את ההזדמנות לקום ולדבר בעד ישראל". לדברי מייסד וראש הקבוצה, הכומר ג'ון הייגי, החברים "מבקשים מהנהגת הממשלה שלנו להפסיק ללחוץ על ישראל לחלק את ירושלים וארץ ישראל". לדברי העיתונאית והסופרת האמריקנית מישל גולדברג, "לנוצרים אוונגליסטים יש השפעה מהותית על מדיניות המזרח התיכון של ארצות הברית, יותר מכמה שמות ידועים יותר כמו AIPAC".
חוקרי מדיניות החוץ האמריקנים ג'ון מירשהיימר וסטיבן וולט (מאוניברסיטת שיקגו ומאוניברסיטת הרווארד, בהתאמה) מגדירים את ליבת השדולה כך - AIPAC, מכון וושינגטון למדיניות המזרח התיכון, הליגה נגד השמצה ונוצרים מאוחדים למען ישראל. ארגוני מפתח נוספים שלטענתם פועלים לטובת ישראל, במקרים רבים על ידי השפעה על מדיניות החוץ האמריקאית, כוללים את הקונגרס היהודי האמריקאי, ארגון ציוני אמריקה, הפורום למדיניות ישראל, הוועד היהודי-האמריקאי, המרכז לפעולה דתית ליהדות רפורמית, אמריקאים למען ישראל בטוחה, ידידי הליכוד האמריקאים וההסתדרות הציונית הדסה. מירשהיימר ווולט גם הוציאו ספר בשם 'הלובי הישראלי ומדיניות החוץ של ארצות הברית' שביקר את הלובי הישראלי ועורר דיון ציבורי על השפעתו. וגם הוביל להוצאת ספר נגדי של אברהם פוקסמן, יו"ר הליגה נגד השמצה, בשם 'שקרים קטלניים: הלובי הישראלי והמיתוס של השליטה היהודית'.
באפריל 2008, הוקמה ג'יי סטריט, שדולה אמריקאית שמגדירה את עצמה פרו-ישראלית וכזו שפועלת למען פתרון שתי המדינות ומנסה להיות חלופה של חוגי השמאל לאיפא"ק, המזוהה לטענתם עם הימין, אך רבים מהארגונים הפרו-ישראליים בארצות הברית רואים בה ארגון אנטי-ישראלי.
אמצעי השפעה

האמצעים שבאמצעותם קבוצות לובי הפרו ישראלי מפעילות השפעה, דומים לאמצעים שבאמצעותם שדולות דומות אחרות, כמו איגוד הרובאים הלאומי וה-AARP (שנודע בעבר כ"האגודה האמריקאית לגמלאים") מפעילות השפעה. בין האמצעים הללו ניתן למנות לחץ של מצביעים, בעיקר במדינות מפתח, תרומות למסעות קמפיין של פוליטיקאים, הכרת ישראל ועריכת סיורים לימודיים לפוליטיקאים אמריקניים בארץ הקודש, הקמת צוותי חשיבה וניסוח דו"חות מקצועיים שתומכים בישראל כאינטרס אמריקני ופעילות הסברה בקמפוסים ובאוניברסיטאות.
אמצעי השפעה > כוח הצבעה

לדברי בארד, "יהודים התמסרו לפוליטיקה בלהט כמעט דתי". הוא טוען כי "ליהודים יש את אחוז ההצבעה הגבוה ביותר מכל קבוצה אתנית" וכי מהאוכלוסייה היהודית האמריקאית "בערך 94% חיים בשלוש עשרה מדינות מרכזיות", אשר לבדן "שוות מספיק קולות אלקטורליים כדי לבחור בנשיא". בארד ממשיך וטוען כי עבור חברי הקונגרס של ארצות הברית "אין יתרונות למועמדים הנוקטים עמדה אנטי-ישראלית בגלוי, ויש עלויות ניכרות לעמדה כזו, הן באובדן תרומות לקמפיין והן בהצבעות מיהודים ולא-יהודים כאחד".
אמצעי השפעה > תרומות לקמפיין

"תרומות לקמפיין פוליטי", כותב מיטשל בארד, "נחשבות גם לאמצעי השפעה חשוב; בדרך כלל, יהודים הם נדיבים גדולים". לדברי בארד, כימות אובייקטיבי שיש להשפעת התרומות לקמפיין על "תוצאות החקיקה, במיוחד בכל הנוגע לנושאים הקשורים לישראל" קשה לבדיקה. הסיבה לכך היא שניתוח גולמי של סטטיסטיקת התרומות אינו לוקח בחשבון "גורמים לא כספיים" והאם "מועמד הוא פרו-ישראלי בגלל קבלת תרומה, או מקבל תרומה כתוצאה מנקיטת עמדה של תמיכה בישראל".
אמצעי השפעה > הנגשת ישראל לפוליטיקאים

לדברי מיטשל בארד, הלוביסטים הפרו ישראלים גם 'מחנכים' את הפוליטיקאים באמצעות היכרות ישירה עם מדינת ישראל:
לוקחים אותם לארץ בשליחות לימודית. ברגע שיש להם חשיפה ישירה למדינה, למנהיגיה, לגאוגרפיה ולדילמות הביטחוניות, הם בדרך כלל חוזרים יותר אוהדים לישראל. פוליטיקאים נוסעים לפעמים לישראל במיוחד כדי להפגין בפני השדולה את העניין שלהם בישראל. כך, למשל, עשה ג'ורג' בוש את נסיעתו האחת והיחידה לישראל לפני שהחליט להתמודד לנשיאות במה שנתפס כמאמץ לזכות בתמיכת הבוחרים הפרו-ישראליים.
אמצעי השפעה > צוותי חשיבה

מירשהיימר ווולט מצהירים כי "דמויות פרו-ישראליות הקימו נוכחות פיקודית ב־AEI, במרכז למדיניות ביטחון, במכון לחקר מדיניות החוץ, בקרן הריטג', במכון הדסון, במכון לניתוח מדיניות חוץ ובמכון היהודי לענייני ביטחון לאומי (JINSA)".
במסגרת זו של השפעה באמצעות מכוני מחקר וצוותי חשיבה, הקים ב-2002 מכון ברוקינגס את מרכז סבן למדיניות המזרח התיכון, על שמו של חיים סבן, איל תקשורת ישראלי-אמריקאי, שתרם 13 מיליון דולר להקמתו. סבן הצהיר על עצמו, "אני איש של בעיה אחת, והבעיה שלי היא ישראל". המרכז נוהל על ידי סגן מנהל המחקר לשעבר של AIPAC, מרטין אינדיק עד פטירתו בשנת 2024.
אמצעי השפעה > פעילות בקמפוסים

מאז תחילת שנות ה-2000, ישנם ארגונים המתמקדים ב"אקטיביזם פרו-ישראלי" בקמפוסים של המכללות. עם פרוץ האינתיפאדה השנייה, התגברה הפעילות הזו. בשנת 2002 הוקם ארגון גג הכולל רבות מהקבוצות הללו ומכונה "קואליציית ישראל בקמפוסים", כתוצאה ממה שלדעתם היה "העלייה המדאיגה בפעילות אנטי-ישראלית בקמפוסים של מכללות ברחבי צפון אמריקה". המשימה המוצהרת שלהם היא "לטפח תמיכה בישראל" ו"לטפח סביבה ידידותית באוניברסיטה לישראל". פעולות הסברה בקמפוסים נעשות גם באופן פרטי על ידי סטודנטים שעוברים הכשרה בגופים שונים.
שותפות האינטרסים של ישראל וארצות הברית

יחסי ידידות בין ישראל לארצות הברית היו ועודם עיקרון יסודי במדיניות החוץ האמריקאית והישראלית כאחד. ישראל זוכה לתמיכה דו-מפלגתית בקונגרס האמריקני. משרד החוץ הישראלי קובע כי ארצות הברית וישראל חולקות "דאגות כלכליות, פוליטיות, אסטרטגיות ודיפלומטיות" משותפות וכי המדינות מחליפות "מידע מודיעיני וצבאי" ומשתפות פעולה במאמץ לעצור את הטרור הבינלאומי וסחר בסמים בלתי חוקי. יתר על כן, רוב האזרחים האמריקאים רואים בעין יפה את ישראל.
בשנת 2011, מכון וושינגטון למדיניות המזרח התיכון טען שהיחסים בין ארצות הברית לישראל הם "נכס אסטרטגי לארצות הברית". בדיון שנערך, אמר תת-שר ההגנה לשעבר, וולטר ב' סלוקומב, כי בעוד שמקובל לחשוב כי יחסי ארצות הברית-ישראל טובים רק לישראל, הרי שישראל מספקת סיוע עצום לארצות הברית, כולל מומחיות צבאית שהצילה חיי אמריקאים בעיראק ובאפגניסטן.
במאמר מערכת בוול סטריט ג'ורנל משנת 2008 כתב ההיסטוריון והסופר הישראלי-אמריקאי מייקל אורן שישראל וארצות הברית הן בעלות ברית טבעיות, למרות ההתנגדות של "רבים באקדמיה האמריקאית וחלקים משפיעים של התקשורת". אורן טען שהדבר נובע מכך שישראל וארצות הברית חולקות ערכים דומים כמו "כיבוד זכויות אזרח ושלטון החוק" ודמוקרטיה. ישראל וארצות הברית חולקות מודיעין צבאי כדי להילחם בטרור. אורן גם ציין כי "יותר מ-70% מהאמריקאים, לפי סקרים אחרונים, בעד קשרים חזקים עם המדינה היהודית".
ראו גם

יהדות ארצות הברית
הלובי היהודי בארצות הברית
איפא"ק
יחסי ישראל-ארצות הברית
נוצרים מאוחדים למען ישראל